Instagram-bråket: Ungdommer frykter nye opptøyer
- Dette er bare begynnelsen. De som har lagt ut disse bildene bryr seg overhodet ikke om hvordan det føles for dem som er hengt ut. Nå sprer stadig nye bilder seg på nettet, og om det fortsetter tror jeg utvilsomt at det vil komme flere opptøyer, forteller Melissa Yucel. Mange ungdommer tok i kveld turen til Gustav Adolfs Torg i Gøteborg sentrum, der Rettvisapartiet Sosialisterna holdt demonstrasjon med parolen «Vägra kallas hora».Det har i hele dag knyttet seg stor spenning til om demonstrasjonen ville oppilde til flere voldelige opptøyer i byen, etter at hundrevis av ungdommer har skutt opp raketter, angrepet biler og kastet stein mot både politi og publikum de to siste dagene. Torget vrimlet av presse og politi da demonstrasjonen startet klokken 16.00 torsdag. Men selv om det politiske partiets budskap klart var knyttet opp til de krenkende instagrambildene, forholdt de oppmøtte ungdommene seg i kveld rolige. Ifølge Melissa Yucel er stemningen blant de unge likevel svært anspent. Venninnegjengen er elever ved Plusgymnasiet, der opptøyene startet tirsdag. - Det har ikke blitt lagt ut bilder av meg og venninne mine, men vi kjenner veldig mange andre jenter som har fått oppdiktede rykter og bilder spredd på instagram. Jeg frykter at det også vil legges ut bilder av meg, og jeg vet at mange andre også er redde for å få bildet sitt der, forteller Yucel til VG.Jentene opplevde med egne øyne hvordan 17-åringen som er anklaget for å stå bak spredningen av bildene ble behandlet. - Det var helt forferdelig å se på. 40-50 personer løp etter henne, og la henne i bakken. Jeg synes synd på henne, og jeg synes synd på alle som er berørte av dette, sier hun. Joel Erichsen er en av initiativtakerne bak kveldens demonstrasjon. Han mener det er forståelig at ungdommene i Gøteborg har gått til opprør. - De som har blitt utsatt for hetsen har opplevd en grov krenkelse, og jeg mener ingen må finne seg i å bli kalt horer. Men vold er aldri bra, og derfor forsøker vi i Rettvisapartiet nå å bruke ungdommens frustrasjon til noe konstruktivt, og skape en holdningsendring, sier Erichsen til VG.Demonstrant Dana (28) frykter også en eskalering av seksualiseringen og krenkelsene på nettet. -Det er først og fremst de unge med innvandrerbakgrunn som har blitt utsatt for sjikaneringen, noe som vitner om et samfunn i total ubalanse, sier hun til VG. Hun etterlyser mer ansvarsfølelse i hele befolkningen. - Voksne mennesker er nødt å skjønne at de må være gode rollemodeller for barna sine. Og de som sitter med kontrollen over de sosiale mediene må ta grep, slik at bildene blir fjernet øyeblikkelig. Det er helt utrolig at disse bildene fortsatt ligger ute, mener hun.
Til tross for en rolig demonstrasjon i Gøteborg i kveld, frykter ungdommer at spredningen av krenkende instagrambilder vil skape nye opptøyer i Sverige.